club47031643
"Кызалаҥду jылдар"
Омбо-jайзаҥ

Öштÿлер Чуй ичин jуулайла,бир бöлÿгин Кадын ичи jаар  ууланган, экинчи бöлÿги Кеҥи, Jоло ло Кан-Jабаган  jаар келип  jат деген  jетирÿни Омбо  jайзаҥ угала, черÿ  белетеер  jакаруны Тÿÿкейге  берген. Бойы дезе  алтын-мöҥÿн jööжöзин  озолодо белетеп  койгон  jерге  апарып  jажырарын баштаган.
Бу jайзаҥда канча  jылдардыҥ  туркунына  албатыдаҥ  тоноп алган, карынга ла каланга  алган  алтын  айдары jок  кöп болгон. Тöрöл  ороонын ла албатызын корыыр керекке  ол бир  де акча  чыгымдабаган.
Бай  jайзаҥ  санаалу-укаалу  да  болзо, jажы  jаанап, су-кадыгы уйадап  jÿрерде,  ол  до  jерде  база jööжöлÿ  jÿрерге, бойыныҥ сööгин  jööжöзиле  кожо  jуугадый  чынык, бек, ÿргÿлjиге  недеҥ де  артабагадый  межикти (мöҥкÿзин  салатан  jерди) озолодо  белетедип койгон.  Jе кайда белетегенин  jайзаҥ бойы ла оныҥ  эки   уулы  билер.  Öскö бир де кижи билбес.  Омбоныҥ «ол jерде  алтын-мöҥÿн jööжöлÿ jуртайтан айлын»   ташты  ойып  ла  кезип  билер  адалу-уулду эки  jаан ус  улус эткен. Jе иш бÿткен кийнинде  адалу-уулду  jанып клеедерде, олорды jайзаҥныҥ  jакарузы аайынча    jолдо тозуп алала, экилезин öлтÿрип койгон.
 Эмди jуу-чак  болуп клеедерде, jайзаҥ  алтынын озолодо апарып, ол jажытту  jерге  бектеерге бойыныҥ  эки уулын, Болотты ла Айбуны, эҥ чындык  эки кулын  Таштакты ла Сарбадайды бойыла  кожо алган. Jаҥыс ла алтын ла мöҥÿн jööжöлöрди jети тööгö коштойло, улуска кöрÿнбеске, тÿнде Кöдÿргенниҥ ичин öрö баргандар. //
Сок  jаҥыс ат öткöдий  jолду кызам jердиҥ ары jанында турган эҥмит кара кайаныҥ jанына jайзаҥ токтой тÿшти.
Кошту тööлöрдиҥ баштаганы  jайзаҥныҥ jанына  jедип барарда, jайзаҥ килеҥ кайада калаҥдап  турган бек ак кайыштаҥ тартып ийерде, эжик ачыла берди. 
Куй таштыҥ ичин, айылдыҥ ичи чилеп , jазаган: эпши jаар айак-казан тургузатан айаксалгыштар, эр  jанында текпиштей эдип jазаган стене. Айылдыҥ чике ортозында очок, эки кижи jадып уйуктайтан таш орын бойыныҥ jеринде  турды.
Экелген jööжöни ончозын куйдыҥ ичиндеги jазалду  jерлерде эптÿ эдип тургузып ла jазап салгылап койгон кийнинде, Омбо эки уулына айткан:
-Орында менле кожо Кичеш jадар. Очокто кÿлер казан азып койоор, оныҥ jанында казанчы…
Адазыныҥ андый Jакылтазын эки уулыныҥ кажызы да  jакшы билер. Адазы öлö берзе, бу öрöги айдылган  улус оныла кожо öлöр учурлу.
(Jуу-тартыжуныҥ кийнинде jайзаҥ  баатырларга туштап барала, jуу болгон jерди кöрöлö, jÿрегинеҥ тудунып, божоп калган)